E SEGA ni dina na i tukutuku mai Vutia!
Qori na nona i vakamacala o Ro Dona Takalaiyale na i liuliu ni Sauturaga nodra na Marama na Roko Tui Dreketi, o Ro Teimumu Kepa e na nona vakalasuya na i tukutuku e a kaya mai o Osea Tawake, na Mata ni Tikina o Vutia, ni sa rui bera na kena tukuni yani vei ratou na i tukutuku mai Lomanikoro.
Kakua ni ratou vakaiulubaletaka ni bera na kena vakadewataki yani vei ratou na i tukutuku ni vanua, me ratou mai meke, ka yadrava na Marama na Roko Tui Dreketi e na soqo ni vakasenuqanuqa ka a vakayacori mai Lomanikoro e Rewa, e na i ka 21 ni siga ni vula sa dromu, e kaya.
Kaya o Tawake na vu ni nodratou vakadarodaro e na kena yadravi na Marama baleta ni dau taura toka e dua na gauna me na vakarautaki kina na gacagaca me ra daramaka e na dua na soqo levu vaka ko ya.
Keitou sa vakasuka ga baleta ni bera na kena tukuni mai vei keitou na i tavi ka keitou dau vakaitavitaki keitou kina e na dua na soqo me baleta na Marama na Roko Tui Dreketi, e kaya.
Ko ya e na nodratou i tavi vaka Bati-Balavu ka ratou dau yadrava wavoki na rara e na gauna e vakayacori tiko kina e dua na na soqo vakavanua me baleta na Marama na Roko Tui Dreketi.
E na nona volavola e dua na dau vola i tukutuku e na dua na kabani ni niusiveva vakavavalagi e na vula sa oti na Fiji Sun, e vakamatatataka kina ni ratou sa vakasuka na vanua o Nadilo, e na soqo ni vakasenuqanuqa vua na Roko Tui Dreketi, ka toqai toka kina ni ratou sa veivosakitaka mai e na nodratou Bose Vanua.
Ia, e kaya o Takalaiyale ni ratou rarawataka ni sega mada ga ni dua e tarogi ratou, ka sa laki tabaki sara e na veva.
Na ka e veibeci kina ni dua sara ga na gone ni Nadilo e vakaitutu cecere e na kabani ni niusiveva oya, e sega ni tu vua na vakanananu me taura mai na yasa ni nodratou i talanoa mai Lomanikoro me vaka ni oka tiko kina na vanua, e kaya o Takalaiyale.
Kuria ni qo e ratou sa beca na lewa ni vanua, ka ratou kaburaka sara e na veva me kila o Viti kei vuravura.
....Mai na tabana e 1
Tomana o Takalaiyale e na siga Lotulevu na i ka 29 ni siga ni vula o Janueri, e sa vakadewataki ruarua kina na i tukutuku ki Nadilo, ka vakakina ki Toga Naqavoka e na vuku ni nodrau dui tavi vakavanua me rau mai vakaitavi taki rau kina e na i 21 ni siga ni Veveruari sa dromu.
E rau vakayagataka na idinicavu ni yasana na nodrau dui veimataki o Nadilo, ka vakakina na mataki Toga Naqavoka.
Tomana o Takalaiyale ni a liu na i tukutuku i Nadilo, mai sobu na nodratou veimataki, ka gole sara ki Toga Naqavoka na nodratou veimataki me laki tukuna na i tukutuku vata ga oya.
Raica mada oya, e 24 taucoko na siga me ratou vakavakarautaki ratou mai kina, e kaya.
Kevaka me ratou qai tukuna ni sa rui bera na vakau ni tukutuku, au vakabauta ni sa veicalati sara vakalevu na veitalanoa, kuria o Takalaiyale.
Tomana ka kaya e na siga siga Lotulevu na i ka 5 ni siga ni Veverueri sa dromu, e ratou sa vakadarodaro mai kina na Tikina o Nadilo e na nodratou i tavi vakavanua, ka sa vakadeitaki mai na koro meu mai kila.
Au sega ni via ciqoma tiko na volo, de qai dua na leqa, au qai beitaki kina, kaya o Takalaiyale.
E na nona rogoca ga na i tukutuku ni vakadarodaro, sa gole sara ga vakadodonu ki Rewailagi vei ira na Marama na Roko Tui Dreketi me laki vakasavua kina na i tukutuku mai Nadilo.
Sa mani kerea vua na Marama Roko Tui Dreketi ke rawa ni bau gole mada ga vei ratou na wekadratou o Na Sau Leka o ratou na nodra Bati ka yacadratou na Matileka ka ratou vakaitikotiko mai Naceruku.
Tomana o Takalaiyale ni e na siga Vakarauwai na i ka 14 ni siga ni vula sa dromu, e rau sa qai gole kina kei na dua na gone e Valelevu e na nodra kerekere na Roko Tui Dreketi.
Kaya o Takalaiyale ni gauna e sa laki vakasavui kina na i tukutuku vua na Tora Dreketi, sa dua na ka na levu ni nodra marau, ka ratou sa tu vakarau sara ga kina.
Kuria ni kaya na Tora Dreketi ni kevaka e sa vo mada ga e dua na siga me vakayacori na soqo, ka qai laki tukuni yani vei ratou me ratou yadrava na Roko Tui Dreketi, e ratou na sega ni vakasuka vakadua. Baleta oya na nodratou i vota mate e na dela ni vuravura oqo.
Kaya o Takalaiyale ni vakavinavinaka vakalevu vei ratou na nona veimataki mai Toga Naqavoka e na nodratou qarava dei tiko na nodratou i tavi ka sega tale ni dua na vanua e Viti me taqava na nona Turaga se Marama e na gauna oqo, me vaka e ratou vakayacora tiko.
Ia, e na siga Vukelulu na i ka 18 ni Veverueri sa dromu, e kaya o Takalaiyale e ratou qai gole yani vanua o Nadilo se o Vutia ka ratou kerea me ratou yadrava na Marama ka vakaitavi talega e na meke.
Sa qai tukuni vei ratou ni sa ka ni rarawa sara, baleta ni ratou sa vakasuka oti mai na lewa ni vanua, ka ratou sa vakadonuya talega mai o Naceruku me ratou sa mai yadra, e kaya o Takalaiyale.
Kuria ka kaya o koya ni ratou a dau yadrava tu ga mai na Marama o ratou na yavusa Matileka e na veisoqo lelevu e dau vakayacori e loma ni koro.
Tinia o Takalaiyale ni rairai e sa na dei vakadua na nodratou yadrava na Marama na Roko Tui Dreketi, mai vei ratou na wekadratou mai Naceruku, ka sa na sega ni dua na vanua me na cila cake tale mai kina o ratou na wekadratou mai Nadilo se o Vutia.Home | Top
"This will be a great advantage for locals living overseas, particularly our readers who are soldiers and Fijians serving in the British Army," Mr Ravula said.
"I am delighted with it, it's a major project and it is a major achievement for the newspaper and greater service to our readers offshore," The Fiji Times publisher Hank Arts said. "I think the people will love it," he said.The Fiji Times editor-in-chief Fred Wesley voiced similar sentiments and added uploading the vernacular newspaper online was part of The Fiji Times' service to its readers.
"We hope this site will assist our readers in terms of helping them understand and value the iTaukei language, culture and traditions," Mr Wesley said.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn eng_Latn eng_Latn